Risiko van braai ná skemer | Gesins Wenke | Afrika Wenke | Solidariteit WereldJou Gesin | Solidariteit Wêreld
Tuis › Artikels › Risiko van braai ná skemer
Risiko van braai ná skemer
Dinsdag | 09 Januarie | 2018
Die meeste Suid-Afrikaners toon gelukkig reeds 'n tipe "veiligheidsbewustheid" en tree daarvolgens op. Riglyne vir die voorkoming van of optrede tydens motorkapings en rooftogte en leefstylaanpassings vir mense wat afgesonderd woon, word gereeld gesirkuleer of aangepas. Dit is nou vakansietyd en Suid-Afrikaners gaan ongetwyfeld weer rondom die braaivleisvuur wil uitspan. Maar aanvalle of huisrooftogte vind juis periodiek daartydens plaas. Moet jy jou braaiplek nou eerder in 'n potplanthoekie omskep? Het die risiko om buite te braai te groot geword en soek jy moeilikheid om jouself só bloot te stel?
Die antwoord hierop gaan hand aan hand met die opvatting dat 'n mens kan kies om nie slagofferstatus te aanvaar nie, maar eerder voorkomend kan optree. Ons weet ons sal nie maklik die vleisbraaikultuur vaarwel toeroep nie, al styg die vleispryse ook hóé; ons sal dalk net minder braai en minder vleis eet. Hoe moet jy dus jou buitebraairoetine in hierdie potensiële gevaarsituasie aanpas?
Beveilig eerstens jou braaiplek so sinvol moontlik. Maak aanpassings sodat jy gou en maklik binnenshuis kan gaan wanneer nodig. Installeer kragtige buiteligte wat 'n wye radius belig, asook meer as een noodknoppie by die braaiplek. Vermy digte struike of wegkruipmure en -strukture naby jou kuierplek. Probeer die praktyk van musiekmaak of -luister by die braaiplek te staak. Rangskik stoele om verskeie uitkykradiusse in te sluit. Begin vroeër te braai en gaan eet binnenshuis teen 'n bepaalde tyd, 'n tipe klokreël. Moedig kinders aan om in 'n groep naby die voor- of agterdeur te speel en nie wyduitgestrekte soort speletjies te speel nie.
Indien jy 'n gelisensieerde vuurwapeneienaar is, dra dit aan jou lyf. Hou jou varsgelaaide buurtwagroepradio byderhand. Indien jy honde het, hou hulle en hulle reaksies dop. Lig jou bure in dat jy gaan braai en vra hulle bystand indien die nood druk. Noodknoppies tussen bure klink toenemend na 'n sinvolle praktyk. Hou aangewese noodnommers op spoedskakel gereed op jou én nog iemand se selfone, weggesteek aan julle lywe. Steek ook 'n selfoon vir daardie doel iewers naby aan jou weg, soos in 'n potplant. Indien genoeg grootmense aanwesig is, reël nie-amptelike wagskofte tussen die manne. Indien jou buurtwag instem, reël dat hulle jou sypaadjie as uitkykpos benut tydens jou braai.
Uiteraardmaak alkohol 'n negatiewe impak op waaksaamheid en reaksie en moet daarom met oorleg gebruik word. Oorweeg 'n volwasse benadering waar alkoholvrye drank buite gebruik word en alkoholiese drankies eers tydens die ete binnenshuis volg. Moet dan steeds nie die waaksaamheid verslap nie. Sluit toepaslike hekke en deure en maak net een of twee vensters in julle kuier-area op 'n skrefie oop. Moenie musiek hard speel of tot laat in die nag kuier nie. Wees ewe waaksaam wanneer julle groet en die gaste vertrek.
Bogenoemde voorstelle dien slegs vir jou om planne te mobiliseer wat vir jóú werk. Buitekuier en -braai hou ongetwyfeld veiligheidsrisiko's in en vereis sinvolle aanpassings in jou optrede en beplanning.
Daily Maverick: https://www.dailymaverick.co.za/article/2017-02-14-analysis-south-africa-a-country-of-fear-say-latest-crime-perception-stats/#.WipvLWxrzIU
Foreign Travel Advice South Africa/Gov.UK: https://www.gov.uk/foreign-travel-advice/south-africa/safety-and-security